กระทรวงการคลัง ยืนยัน จะเร่งทบทวนสิทธิ์ประชาชนที่ได้รับเงินเยียวยา 5,000 บาท ที่เหลืออยู่  ให้แล้วเสร็จภายในวันที่ 8 พฤษภาคมนี้
กระทรวงการคลัง ยืนยัน จะเร่งทบทวนสิทธิ์ประชาชนที่ได้รับเงินเยียวยา 5,000 บาท ที่เหลืออยู่ ให้แล้วเสร็จภายในวันที่ 8 พฤษภาคมนี้ นายธนกร วังบุญคงชนะ เลขานุการรัฐมนตรีว่าการกระทรวงการคลัง เปิดเผยถึงความคืบหน้าการรับเรื่องร้องเรียนตามโครงการช่วยเหลือ เยียวยา และชดเชยให้แก่ประชาชนที่ได้รับผลกระทบจากการแพร่ระบาดของโรคโควิด-19 ของกระทรวงการคลัง ให้กับประชาชนรายละ 5,000 บาทต่อเดือน เป็นระยะเวลา 3 เดือน วงเงินไม่เกิน 240,000 ล้านบาท ว่า ตั้งแต่วันนี้ 5 พฤษภาคมเป็นต้นไป จนถึงวันที่ 8 พฤษภาคมนี้ ยกเว้นวันหยุดราชการในวันที่ 6 พฤษภาคมนี้ กระทรวงการคลัง ได้รับความร่วมมือจากพลโท สรรเสริญ แก้วกำเนิด อธิบดีกรมประชาสัมพันธ์ ให้เข้ามาใช้พื้นที่ภายในลานอเนกประสงค์ กรมประชาสัมพันธ์ เป็นจุดรับเรื่องร้องเรียนจากประชาชน กรณีรับเงินเยียวยา 5,000 บาทต่อเดือน โดยมีเจ้าหน้าที่จากกระทรวงการคลัง และจากสถาบันการเงินของรัฐ กว่า 100 คน คอยให้บริการคำแนะนำ ปรึกษาช่วยเหลือพร้อมรับเรื่องร้องเรียนจากประชาชนในเบื้องต้น โดยตลอดทั้งวันนี้  มีประชาชนเดินทางมายื่นเรื่องร้องเรียนกว่า 2,100 คน กระทรวงการคลัง สามารถดำเนินการเป็นไปด้วยความเรียบร้อย ซึ่งประชาชนส่วนใหญ่ที่เดินทางมาร้องเรียนเนื่องจากยังไม่มีความเข้าใจระบบ IT  การเรียกร้องขอทบทวนสิทธิ์และสาเหตุที่ยังไม่ได้รับเงินเยียวยา เป็นต้น โดยกระทรวงการคลังได้รับเรื่องร้องไว้ และสร้างความเข้าใจกับประชาชนถึงการพิจารณาจ่ายเงินช่วยเหลือเยียวยา 5,000 บาท ของทุกคนต้องผ่านกระบวนการลงทะเบียนผ่านเว็บไซต์ www. เราไม่ทิ้งกัน.com ในจำนวนไม่เกิน 16 ล้านรายเท่านั้น และเพื่อความลดความเสี่ยงจากการแพร่ระบาดของโรคโควิด-19 หากไม่มีความจำเป็นขอความร่วมมือประชาชนไม่ต้องเดินทางมาร้องเรียนด้วยตนเอง อย่างไรก็ตาม ในวันนี้ กระทรวงการคลัง ได้ทยอยโอนเงินเพิ่มให้ประชาชนอีกจำนวน 1 ล้านราย ส่งผลให้ปัจจุบันมีประชาชนกว่า 11 ล้านราย ที่ได้รับเงินเยียวยาไปแล้ว ส่วนที่เหลืออยู่ระหว่างทบทวนสิทธิ์ คาดว่ากระบวนการทบทวนสิทธิ์จะเสร็จสิ้นภายในวันที่ 8 พฤษภาคมนี้ หากเข้าหลักเกณฑ์ กระทรวงการคลังจะทยอยจ่ายเงินให้ประชาชนทันทีให้ครบระยะเวลา 3 เดือน ระหว่างเดือน มีนาคม – มิถุนายนนี้ ตามข้อสั่งการจากพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ที่ย้ำกับกระทรวงการคลังว่าให้ดูแลประชาชนที่ได้รับความเดือดร้อนครอบคลุมทุกกลุ่มที่มีอยู่ประมาณ 30-40 ล้านคน ทั้งระบบประกันสังคมและเกษตรกร